CELEX: 32021D1011
Language: da
Date: 2021-06-21 00:00:00
Title: Rådets afgørelse (FUSP) 2021/1011 af 21. juni 2021 om udnævnelse af Den Europæiske Unions særlige repræsentant for Sahel

22.6.2021   
               
               
                  DA
               
               
                  Den Europæiske Unions Tidende
               
               
                  L 222/21
               
            
         RÅDETS AFGØRELSE (FUSP) 2021/1011
         af 21. juni 2021
         om udnævnelse af Den Europæiske Unions særlige repræsentant for Sahel
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 33 og artikel 31, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 7. december 2015 afgørelse (FUSP) 2015/2274 (1) om udnævnelse af Ángel LOSADA FERNÁNDEZ til Den Europæiske Unions særlige repræsentant (EUSR) for Sahel.
                  
               
                     (2)
                  
                  
                     Rådet vedtog den 25. juni 2018 afgørelse (FUSP) 2018/906 (2) om forlængelse af mandatet for Ángel LOSADA FERNÁNDEZ som EUSR for Sahel. Nævnte afgørelse blev senest ændret ved Rådets afgørelse (FUSP) 2021/283 (3). EUSR's mandat står til at udløbe den 30. juni 2021.
                  
               
                     (3)
                  
                  
                     Der bør udnævnes en ny EUSR for Sahel for en periode på 14 måneder.
                  
               
                     (4)
                  
                  
                     EUSR vil skulle gennemføre mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —
                  
               VEDTAGET DENNE AFGØRELSE:
         
            Artikel 1
            Den Europæiske Unions særlige repræsentant
            
               1.   Emanuela DEL RE udnævnes herved til Den Europæiske Unions særlige repræsentant (EUSR) for Sahel fra den 1. juli 2021 til den 31. august 2022. Rådet kan beslutte, at EUSR's mandat forlænges eller afsluttes tidligere baseret på en vurdering fra Den Udenrigs- og Sikkerhedspolitiske Komité (PSC) og efter forslag fra Unionens højtstående repræsentant for udenrigsanliggender og sikkerhedspolitik (HR).
            
            
               2.   I forbindelse med EUSR's mandat defineres Sahel som værende det område, som er det primære geografiske område for EU's integrerede strategi i Sahel (»strategien«) som vedtaget ved Rådets konklusioner den 16. april 2021, dvs. Burkina Faso, Tchad, Mali, Mauretanien og Niger. EUSR samarbejder også med Tchad Sø-Bassinets lande og andre lande og regionale eller internationale enheder uden for Sahel, herunder Maghreb, Vestafrika og Guineabugten, alt efter hvad der er relevant.
            
         
         
            Artikel 2
            Politikmål
            
               1.   Baseret på strategiens politikmål skal EUSR's mandat aktivt bidrage til og prioritere regionale og internationale tiltag for at opnå vedvarende fred, sikkerhed, stabilitet og bæredygtig udvikling i regionen. EUSR har derudover som mål at udvide kvaliteten, indvirkningen og synligheden af Unionens mangesidede engagement i Sahel.
            
            
               2.   EUSR bidrager til at udvikle og gennemføre Unionens tiltag i regionen på en integreret måde, herunder på det politiske, sikkerhedsmæssige og udviklingsmæssige område, og at koordinere alle relevante instrumenter og interessenter for Unionens indsats. EUSR bidrager til at øge Unionens engagement og koordineringsindsats med nationale, regionale og internationale mekanismer, navnlig partnerskabet for stabilitet og sikkerhed i Sahel (P3S), Sahelalliancen og Sahelkoalitionen, som en ramme for det politiske og strategiske engagement i Sahel.
            
            
               3.   EUSR's indsats foregår i tæt samarbejde og i samordning med Tjenesten for EU's Optræden Udadtil, EU-delegationerne, Kommissionen, medlemsstaterne og andre relevante interessenter. Der lægges særlig vægt på at styrke og uddybe partnerskabet med G5 Sahel og bidrage til internationale overvejelser om permanent og forudsigelig finansiering som støtte til G5 Sahels fælles styrke.
            
         
         
            Artikel 3
            Mandat
            
               1.   For at nå politikmålene i Sahel har EUSR mandat til:
               
                           a)
                        
                        
                           aktivt at bidrage til gennemførelsen af strategien og at koordinere og videreudvikle Unionens integrerede tilgang til kriserne i regionen med henblik på at styrke den overordnede sammenhæng og effektivitet i Unionens aktiviteter i Sahel
                        
                     
                           b)
                        
                        
                           at samarbejde, herunder ved hjælp af penduldiplomati, med alle relevante interessenter i regionen, regeringer, regionale organisationer, navnlig G5 Sahel og dens fælles styrke, signatarerne af aftalen om fred og forsoning i Mali (»fredaftalen i Mali«), som er et resultat af Algierprocessen, internationale organisationer, civilsamfund og diasporaer og Maghreblandene, Guineabugtens lande og Tchad Sø-Bassinets lande, med henblik på at fremme Unionens mål og bidrage til en bedre forståelse af Unionens rolle i Sahel. I forhold til G5 Sahel skal der bl.a. lægges vægt på at fremme respekten for menneskerettigheder og de ikkemilitære elementer i den fælles styrke, såsom den politimæssige del
                        
                     
                           c)
                        
                        
                           at repræsentere og fremme Unionens interesser og synlighed i relevante regionale og internationale fora og deltage i Comité de Suivi til fredsaftalen i Mali og andre nationale processer, der er relevante for stabiliteten i regionen
                        
                     
                           d)
                        
                        
                           at lette en fuldt koordineret og omfattende indsats fra Unionen i regionen med inddragelse af alle relevante instrumenter, herunder den europæiske fredsfacilitet, udviklingssamarbejde, medlemsstatsaktiviteter og Unionens støtte til krisestyring og konfliktforebyggelse gennem Den Europæiske Unions militærmission for at bidrage til uddannelsen af Malis væbnede styrker (EUTM Mali), Den Europæiske Unions FSFP-mission i Mali (EUCAP Sahel Mali), Den Europæiske Unions FSFP-mission i Niger (EUCAP Sahel Niger), og af den stabiliserende indsats i Sahelkoalitionen, navnlig i forbindelse med P3S og Sahelalliancen og deres respektive sekretariater
                        
                     
                           e)
                        
                        
                           at opretholde et tæt samarbejde med De Forenede Nationer (FN), navnlig generalsekretærens særlige repræsentant for Vestafrika og Sahel, den særlige koordinator for udviklingen i Sahel, generalsekretærens særlige repræsentant og chefen for FN's multidimensionelle integrerede stabiliseringsmission i Mali (MINUSMA), Den Afrikanske Union, navnlig Den Afrikanske Unions højtstående repræsentant for Mali og Sahel, G5 Sahel, navnlig G5-formandskabet og dets eksekutivsekretær, den højtstående repræsentant for Sahelkoalitionen, Det Økonomiske Fællesskab af Vestafrikanske Stater, Kommissionen for Tchad Sø-Bassinet, Liptako-Gourma-Myndigheden, og andre ledende nationale, regionale og internationale interessenter, herunder andre særlige udsendinge for Sahel, samt med de relevante myndigheder i især Maghreb, ved Afrikas horn, ved Guineabugten og i Mellemøsten
                        
                     
                           f)
                        
                        
                           nøje at følge, analysere og rapportere om virkningerne af ustabilitetens grundlæggende årsager og de langsigtede tendenser i regionen, herunder klimaændringer, tab af biodiversitet, pastoralisme, adgang til naturressourcer, navnlig jord og vand, samt at fremme bæredygtig forvaltning af og samarbejde om naturressourcer, der styrker stabiliteten, og at støtte bestræbelserne på at begrænse spredningen af ustabilitet ved at tage særligt hensyn til de mest sårbare regioner på det sikkerhedsmæssige plan, navnlig regionerne Liptako-Gourma og Tchadsøen
                        
                     
                           g)
                        
                        
                           nøje at følge andre regionale og grænseoverskridende dimensioner af udfordringerne i regionen, herunder pandemier, terrorisme, radikalisering, organiseret kriminalitet, cybertrusler, våbensmugling, menneskehandel og smugling, narkotikahandel, manglende maritim sikkerhed, flygtninge- og migrationsstrømme og dermed forbundne ulovlige finansielle strømme
                        
                     
                           h)
                        
                        
                           nøje at følge de humanitære, politiske, sikkerhedsmæssige og udviklingsmæssige konsekvenser af omfattende flygtninge- og migrationsstrømme, herunder internt fordrevne; efter anmodning at deltage i dialoger om migration med relevante interessenter og bidrage mere generelt til Unionens migrations- og flygtningepolitik i regionen i overensstemmelse med Unionens politiske prioriteter for fortsat at fremme frugtbart samarbejde på migrationsområdet på grundlag af de konstruktive partnerskaber, der er etableret i de seneste år
                        
                     
                           i)
                        
                        
                           i tæt samarbejde med EU-antiterrorkoordinatoren at bidrage til den videre gennemførelse af EU's terrorbekæmpelsesstrategi og de relevante rådskonklusioner om forebyggelse og bekæmpelse af terrorisme og voldelig ekstremisme; at opretholde regelmæssige kontakter på højt politisk niveau med de lande i regionen, der er berørt af terrorisme og international organiseret kriminalitet, og sikre Unionens centrale rolle i bestræbelserne på at bekæmpe terrorisme og international organiseret kriminalitet og de grundlæggende årsager hertil. Dette inkluderer Unionens bestræbelser på at øge sin støtte til sikkerhedssektorens regionale kapacitet gennem regionalisering af missionerne under den fælles sikkerheds- og forsvarspolitik (FSFP) og aktiv støtte til regional opbygning af kapacitet i sikkerhedssektoren, navnlig G5 Sahels fælles styrke, dens samarbejde med internationale aktører såsom MINUSMA og dens forhold til den lokale befolkning i overensstemmelse med FN's Sikkerhedsråds resolution (UNSCR) 2359 (2017) og 2391 (2017)
                        
                     
                           j)
                        
                        
                           nøje at følge de politiske, sikkerhedsmæssige og udviklingsmæssige konsekvenser af humanitære kriser i regionen
                        
                     
                           k)
                        
                        
                           i samarbejde med EUSR for menneskerettigheder at bidrage til gennemførelse af Unionens menneskerettighedspolitik i regionen i overensstemmelse med EU-handlingsplanen for menneskerettigheder og demokrati, EU's retningslinjer om menneskerettigheder, navnlig EU's retningslinjer om børn i væbnede konflikter samt om vold mod kvinder og piger og bekæmpelse af alle former for diskrimination mod dem, og Unionens politik om kvinder, fred og sikkerhed i overensstemmelse med EU's handlingsplan for kvinder, fred og sikkerhed 2019-2024, at fremme inkludering og ligestilling mellem kønnene i forbindelse med statsopbygningen i overensstemmelse med UNSCR 1325 (2000) og efterfølgende resolutioner om kvinder, fred og sikkerhed, herunder UNSCR 2242 (2015), og at støtte gennemførelsen af UNSCR 2250 (2015) om ungdom, fred og sikkerhed
                        
                     
                           l)
                        
                        
                           fortsat at lægge særlig vægt på retsvæsenet som helhed og på de ansvarlighedsmekanismer, der gør det muligt at bekæmpe straffrihed og genoprette befolkningens tillid til retssystemet. EUSR's bidrag omfatter regelmæssig overvågning og rapportering om udviklingen samt udarbejdelse af henstillinger i den henseende og vedligeholdelse af regelmæssig kontakt til de relevante myndigheder i regionen, anklagemyndigheden ved Den Internationale Straffedomstol, FN's højkommissær for menneskerettigheder, og samarbejde med menneskerettighedsforkæmpere og -observatører i regionen
                        
                     
                           m)
                        
                        
                           at øge Unionens viden om lokale forventninger og lokale forhold gennem hyppige kontakter i regionen, herunder med lokale aktører; på grundlag af en grundig og løbende analyse af situationen at understøtte drøftelser og bidrage til tidlig indsats og Unionens strategiske og langsigtede vision for Sahel
                        
                     
                           n)
                        
                        
                           at følge op på og rapportere om overholdelsen af relevante UNSCR'er, navnlig UNSCR 2056 (2012), 2071 (2012), 2085 (2012), 2100 (2013), 2227 (2015), 2295 (2016), 2364 (2017), 2374 (2017), 2359 (2017), 2391 (2017), 2423 (2018), 2432 (2018), 2480 (2019), 2484 (2019), 2531 (2020) og 2541 (2020).
                        
                     
            
               2.   EUSR skal med henblik på opfyldelsen af EUSR's mandat bl.a.:
               
                           a)
                        
                        
                           rådgive og aflægge rapport om fastlæggelse af Unionens holdninger i regionale og internationale fora, alt efter hvad der er relevant, med henblik på proaktivt at fremme tiltag baseret på partnerskab og gensidig ansvarlighed og styrke Unionens integrerede tilgang til Sahel
                        
                     
                           b)
                        
                        
                           bidrage til at bevare et overblik over alle EU-aktiviteter og samarbejde tæt med de relevante EU-delegationer og medlemsstater.
                        
                     
         
         
            Artikel 4
            Gennemførelse af mandatet
            
               1.   EUSR har ansvaret for gennemførelsen af mandatet og handler under HR's myndighed.
            
            
               2.   PSC opretholder privilegerede forbindelser med EUSR og er EUSR's primære kontaktpunkt i forhold til Rådet. PSC giver EUSR strategisk vejledning og politiske retningslinjer i forbindelse med mandatet, uden at dette berører HR's beføjelser.
            
            
               3.   EUSR samarbejder og samordner arbejdet nøje med Tjenesten for EU's Optræden Udadtil (EU-Udenrigstjenesten) og dens relevante tjenestegrene.
            
         
         
            Artikel 5
            Finansiering
            
               1.   Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2021 til den 31. august 2022 udgør 1 588 000 EUR.
            
            
               2.   Udgifterne forvaltes i overensstemmelse med de procedurer og regler, der gælder for Unionens almindelige budget.
            
            
               3.   Udgifterne forvaltes i henhold til en kontrakt mellem EUSR og Kommissionen. EUSR står til ansvar for alle udgifter over for Kommissionen.
            
         
         
            Artikel 6
            Sammensætning af medarbejderstaben
            
               1.   EUSR er inden for rammerne af sit mandat og de finansielle midler, der stilles til rådighed i den forbindelse, ansvarlig for at sammensætte en medarbejderstab. Staben skal omfatte medarbejdere med den ekspertise i specifikke politiske spørgsmål, som mandatet kræver. EUSR underretter omgående Rådet og Kommissionen om medarbejderstabens sammensætning.
            
            
               2.   Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådanne udstationerede medarbejdere afholdes af henholdsvis medlemsstaten, den pågældende EU-institution eller EU-Udenrigstjenesten. Eksperter, der af medlemsstaterne udstationeres ved EU-institutionerne eller EU-Udenrigstjenesten, kan også udstationeres til EUSR. Internationale kontraktansatte skal være statsborgere i en medlemsstat.
            
            
               3.   Alt udstationeret personale forbliver under den udsendende medlemsstats eller EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.
            
            
               4.   EUSR's personale placeres samme sted som de relevante tjenestegrene i EU-Udenrigstjenesten eller EU-delegationerne med henblik på at sikre sammenhæng og konsekvens i deres respektive aktiviteter.
            
         
         
            Artikel 7
            Privilegier og immuniteter for EUSR og EUSR's medarbejderstab
            De privilegier, immuniteter og yderligere garantier, der er nødvendige for, at EUSR og medarbejderne i EUSR's stab kan opfylde og afvikle EUSR's mission uhindret, aftales med værtslandene, alt efter hvad der er relevant. Medlemsstaterne og EU-Udenrigstjenesten yder enhver fornøden støtte med henblik herpå.
         
         
            Artikel 8
            Sikkerheden i forbindelse med EU's klassificerede informationer
            EUSR og medarbejderne i EUSR's stab respekterer de sikkerhedsprincipper og minimumsstandarder, der er fastsat i Rådets afgørelse 2013/488/EU (4).
         
         
            Artikel 9
            Adgang til oplysninger og logistisk støtte
            
               1.   Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.
            
            
               2.   Alt efter hvad der er relevant, yder EU-delegationerne i regionen og/eller medlemsstaterne logistisk støtte i regionen.
            
         
         
            Artikel 10
            Sikkerhed
            I overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af traktatens afsnit V, træffer EUSR i overensstemmelse med sit mandat og på baggrund af sikkerhedssituationen i ansvarsområdet alle med rimelighed gennemførlige forholdsregler med hensyn til sikkerheden for alt personale, der står under EUSR's direkte myndighed, navnlig ved at:
            
                        a)
                     
                     
                        udarbejde en specifik sikkerhedsplan baseret på rådgivning fra EU-Udenrigstjenesten, herunder specifikke materielle, organisatoriske og proceduremæssige sikkerhedsforanstaltninger, vedrørende styring af sikre personalebevægelser til og inden for ansvarsområdet samt styring af sikkerhedshændelser, og som omfatter en beredskabs- og evakueringsplan
                     
                  
                        b)
                     
                     
                        sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet
                     
                  
                        c)
                     
                     
                        sikre, at alle medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, som EU-Udenrigstjenesten har opstillet for dette område
                     
                  
                        d)
                     
                     
                        sikre, at alle vedtagne henstillinger, som fremsættes efter regelmæssige sikkerhedsvurderinger, gennemføres, og afgive skriftlige rapporter til HR, Rådet og Kommissionen om deres gennemførelse og om andre sikkerhedsspørgsmål som led i de regelmæssige fremskridtsrapporter og en endelig samlet rapport om gennemførelsen af mandatet.
                     
                  
         
            Artikel 11
            Indberetning
            EUSR aflægger regelmæssigt rapport til HR og PSC. EUSR aflægger også mundtlige og skriftlige rapporter til Rådets arbejdsgrupper efter behov. Der udsendes regelmæssigt rapporter gennem Coreunettet. EUSR kan aflægge rapport til Rådet for Udenrigsanliggender. I overensstemmelse med traktatens artikel 36 kan EUSR inddrages i orienteringen af Europa-Parlamentet.
         
         
            Artikel 12
            Koordinering
            
               1.   Inden for rammerne af strategien bidrager EUSR til, at Unionens indsats fremtræder som en helhed og er sammenhængende og effektiv og hjælper med at sikre, at alle EU-instrumenter og medlemsstaternes aktioner sættes ind på en sammenhængende måde med henblik på at nå Unionens politikmål. Der bør, hvor det er relevant, tilstræbes samarbejde med medlemsstaterne. EUSR's aktiviteter koordineres med EU-delegationernes og Kommissionens aktiviteter samt med de aktiviteter, der udføres af andre EUSR'er, som er aktive i regionen. EUSR sørger for regelmæssig briefing af EU-delegationerne og medlemsstaternes missioner i regionen.
            
            
               2.   Under arbejdet på stedet holdes der tæt kontakt til de relevante chefer for medlemsstaternes missioner, EU-delegationscheferne og cheferne for FSFP-missioner. De bestræber sig på i videst muligt omfang at bistå EUSR i gennemførelsen af mandatet. EUSR skal i tæt koordinering med relevante EU-delegationer sørge for lokal politisk vejledning til missionscheferne for EUCAP Sahel Niger og EUCAP Sahel Mali og den øverstbefalende for EUTM Mali. EUSR, den øverstbefalende for EUTM Mali og den øverstbefalende for den civile operation konsulterer om nødvendigt hinanden. EUSR skal også holde forbindelse med andre internationale og regionale aktører på stedet.
            
         
         
            Artikel 13
            Bistand i forbindelse med krav
            EUSR og EUSR's medarbejderstab bistår ved tilvejebringelsen af elementer til at behandle eventuelle krav og forpligtelser, der hidrører fra mandaterne for de tidligere EUSR'er for Sahel, og yder administrativ bistand og adgang til relevante sagsakter med henblik herpå.
         
         
            Artikel 14
            Revision
            Gennemførelsen af denne afgørelse og dens sammenhæng med andre bidrag fra Unionen til regionen tages løbende op til revision. EUSR forelægger HR, Rådet og Kommissionen regelmæssige fremskridtsrapporter og en endelig samlet rapport om gennemførelsen af mandatet senest den 31. maj 2022.
         
         
            Artikel 15
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 21. juni 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse (FUSP) 2015/2274 af 7. december 2015 om udnævnelse af Den Europæiske Unions særlige repræsentant for Sahel (EUT L 322 af 8.12.2015, s. 44).
         
            (2)  Rådets afgørelse (FUSP) 2018/906 af 25. juni 2018 om forlængelse af mandatet for Den Europæiske Unions særlige repræsentant for Sahel (EUT L 161 af 26.6.2018, s. 22).
         
            (3)  Rådets afgørelse (FUSP) 2021/283 af 22. februar 2021 om ændring af afgørelse (FUSP) 2018/906 om forlængelse af mandatet for Den Europæiske Unions særlige repræsentant for Sahel (EUT L 62 af 23.2.2021, s. 47).
         
            (4)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).